**А.М.Максудова**

**Сәләтле балалар белән эшләү тәҗрибәсеннән**

 **ТР Тәтеш районы Бакырчы урта мәктәбенең татар теле һәм әдәбияты укытучысы**

 Мин янмасам,

 Син янмасаң,

 Без янмасак

 Кара төнне

 Якты таңга

 Кем чыгарыр?

 (Төрек шагыйре Назым Хикмәт)

 Мин – үзенең телен,милләтен,сәнгатен яраткан,үзенең хезмәте белән аны тагын да үстерүгә өлешен кертергә тырышкан гап-гади укытучы.26 ел эшләү дәверендә күпмедер тәҗрибә тупланды.

 Укытучыга баланың ни дәрәҗәдә сәләтле булуын белү бик мөһим.Аннары шуның нигезендә билгеле эш формалары һәм алымнары булдырырга ,аларны көндәлек эштә кулланырга кирәк.

 Баланың сәләтле булуы ачыкланганнан соң,мин балада кызыксыну уятуны шарт итеп куям.Беренчедән,бала үзенең татар милләтеннән булуы белән горурланырга тиеш.Моның өчен аңа тарихтан мисаллар нигезендә аңлатам.Икенчедән, кеше тормышта үзенең эзен калдырырга тиеш икәнлегенә төшендерәм.Бу бик отышлы дип саныйм,чөнки бала үзенең алдына максат куячак.Өченчедән,үз юлында ярдәим итүче,канат куючы остазын-укытучысын күрәчәк.

 Сәләтне үстерү өчен,балаларның фәннәр буенча биремнәрне һәм үзләре алдына куелган бурычларны эзлекле һәм системалы үтәүләренә ирешү сорала.Укытучыдан сәләтле баланың күңелен аңлау,аларның үсешенә көч-куәт бирерлек эшләр башкару,индивидуаль якын килү таләп ителә.

 Укытучыны гадәти мәктәптә сәләтле балалар белән эшләү,аларга ничек итеп шәхси якын килү кызыксындыра.

 Иң беренче чиратта сәләтле балалар белән эш программасын төзедем.Максатка ирешү өчен.түбәндәге бурычларны чишәргә кирәк:

* Сәләтле баланы ачыклау;
* Балага үз-үзен билгеләүдә ярдәм итү;

төрле бәйге,конференцияләрдә катнашу мөмкинлеген арттыру;

* Укучыны татар иле яңалыклары белән таныштыру
* Укучыда милли үзаң тәрбияләү;
* Фикерләү сәләтен үстерү
* Шәхеснең үз-үзенә ышанганлыгын ,үз планнарын тормышка ашыруда рухи мөмкинлекләрен үстерү.

Бурычларны тормышка ашыру өчен, түбәндәге чараларны кулланам:

1)дәрестә бу укучыга аерым игътибар бирәм

2)төрле иҗади бәйгеләр

3)мәктәп,район,республика олимпиадалары

4)аудио,видеоязмалар,фәнни хезмәтләр

5)галимнәр,әдәбият,сәнгать әһелләре белән якыннан танышу.

 Эшләү дәверендә уңышларыбыз да күп булды.Кайбер укучыларның иҗади эшчәнлеге ачылды.Алар район газеталарына мәкаләрен бастыруга ирештеләр,бәйгеләрдә уңышлы чыгыш ясадылар

 Бүгенгесе көндә олимпиадаларда катнашып,югары нәтиҗәләргә ирештек.

Олимпиадага әзерләгәндә төрле эш ысулларын кулланам.Иң мөһиме :башта балага теорияне биреп,аннан практик күнегүләр эшләү санала.Укытучының сәләтле балаларэшчәнлеге белән җитәкчелек итүе аерым үзенчәлеккә ия.

 Күренекле педагог А.С.Макаренко әйткәнчә,аерым шәхес белән эшләү өчен,аны белергә һәм коллективта үстерергә кирәк.Сәләтле баланы үстерү өчен,монысы тәгаен үз фикерем : балада милли үзаң хисен уяту, җирдә файдалы зат булып яшәргә омтылдыру һәм аяк эзе калган кебек,үзеннән соң тормышта эз калдырып яшәүнең алтынга тиң икәнлегенә ышандыру.Шулар бу баланың теләк-омтылышын арттыра.

 Югарыдагы эшнең көтелгән нәтиҗәсе: сәләтле баланың республика олимпиадасында уңыш яулавы.

 Сәләтле бала - милләт байлыгы,республика байлыгы ул.

 Кулланылган чыганаклар :

 1 .Мәшһүр мәгърифәтче-галим ,педагог Р.Фәхреддин мирасын укыту-тәрбия процессында файдалану.,Казан ,2004